
            ÚRAD  VLÁDY 

SLOVENSKEJ REPUBLIKY

      sekcia vládnej legislatívy
                                                                                                     Na rokovanie vlády SR

                                                                                                     Dňa  20. februára 2019

                                                                                                     K materiálu č. 3157/2019        

                                                                                                     K bodu č. 11                   

S  T  A  N  O V  I  S  K O

k návrhu nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 640/2008 Z. z. o verejnej minimálnej sieti poskytovateľov zdravotnej starostlivosti v znení neskorších predpisov
  ________________________________________________________________________
I.

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 640/2008 Z. z. o verejnej minimálnej sieti poskytovateľov zdravotnej starostlivosti v znení neskorších predpisov predkladá na rokovanie vlády Slovenskej republiky ministerka zdravotníctva Slovenskej republiky Andrea Kalavská ako iniciatívny návrh.

II.

Cieľom návrhu nariadenia vlády je zmena pevnej siete poskytovateľov ústavnej zdravotnej starostlivosti, ktorí poskytujú ústavnú pohotovostnú službu na urgentnom príjme 1. typu a 2. typu, vzhľadom na prehodnotenie siete vo väzbe na počet ošetrených pacientov u jednotlivých poskytovateľov ústavnej zdravotnej starostlivosti poskytujúcich urgentnú zdravotnú starostlivosť. Zároveň sa názvy niektorých poskytovateľov zdravotnej starostlivosti zosúlaďujú s vydaným povolením na prevádzkovanie zdravotníckeho zariadenia.

Predkladateľ deklaruje súlad nariadenia vlády s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, so zákonmi ako aj s medzinárodnými zmluvami, ktorými je Slovenská republika viazaná a s právnymi predpismi Európskej únie.
Podľa predkladateľa návrh nariadenia vlády nepredpokladá vplyvy na rozpočet verejnej správy, vplyvy na podnikateľské prostredie, nepredpokladá sociálne vplyvy, vplyvy na životné prostredie, vplyvy na informatizáciu spoločnosti ani vplyvy na služby verejnej správy pre občana.

Návrh nariadenia vlády nie je predmetom vnútrokomunitárneho pripomienkového konania. 

Návrh nariadenia vlády bol predmetom medzirezortného pripomienkového konania, jeho vyhodnotenie je súčasťou predmetného materiálu. Na rokovanie vlády Slovenskej republiky sa návrh nariadenia vlády predkladá bez rozporov.

III.

Legislatívna rada vlády Slovenskej republiky prerokovala predmetný návrh nariadenia vlády na svojom zasadnutí dňa 5. februára 2019 a odporučila predkladateľovi do návrhu zapracovať jej pripomienky a na rokovanie vlády Slovenskej republiky predložiť upravené nové znenie návrhu nariadenia vlády.

IV.

Sekcia vládnej legislatívy Úradu vlády Slovenskej republiky konštatuje, že                  v  upravenom znení návrhu nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 640/2008 Z. z. o verejnej minimálnej sieti poskytovateľov zdravotnej starostlivosti v znení neskorších predpisov sú zapracované pripomienky (8 pripomienok) Legislatívnej rady vlády Slovenskej republiky a odporúča vláde Slovenskej republiky upravený návrh nariadenia vlády schváliť v predloženom znení.
Bratislava 19. februára 2019

